b'\n_START_ARTICLE_\nPakkalankulma\n_START_SECTION_\nHistoria\n_START_PARAGRAPH_\nVuonna 1912 jo muutamia kymmeni\xc3\xa4 vuosia toimineen Partolan h\xc3\xb6yrysahan omistuspohja muutettiin osakepohjaiseksi, ja nimi vaihdettiin Pyh\xc3\xa4j\xc3\xa4rven Sahaksi. Pian tuotanto kasvoi kaksinkertaiseksi ja ty\xc3\xb6ntekij\xc3\xa4m\xc3\xa4\xc3\xa4r\xc3\xa4 nousi suurimmillaan liki kahteensataan henkil\xc3\xb6\xc3\xb6n. Muutamia vuosia my\xc3\xb6hemmin viereen nousi Partolan Kenk\xc3\xa4tehdas, joka ty\xc3\xb6llisti huippuvuosinaan yli kaksisataa henkil\xc3\xb6\xc3\xa4. N\xc3\xa4ist\xc3\xa4 tekij\xc3\xb6ist\xc3\xa4 johtuen Pakkalankulman alueen asutus alkoi muodostua 1920-luvulla mahdollisimman l\xc3\xa4helle Pereen teollisuuskeskittym\xc3\xa4\xc3\xa4, l\xc3\xa4hinn\xc3\xa4 Pakkalantien ja Elinantien varsille. Seuraavien vuosikymmenten aikana alueen kasvaminen oli eritt\xc3\xa4in hidasta - ennen 1991 aloitettua laajennusta Pakkalankulmalla oli vain 30 omakotitaloa.\n_START_SECTION_\nOnnettomuuksia\n_START_PARAGRAPH_\nLentokent\xc3\xa4n sijainti l\xc3\xa4hell\xc3\xa4 Pakkalankulman aluetta oli tuottanut vuosikymmenten saatossa ongelmia. 1960-luvulla pienkoneen lent\xc3\xa4j\xc3\xa4 joutui tekem\xc3\xa4\xc3\xa4n pakkolaskun Pakkalantien varressa sijaitsevalle pellolle. Vuonna 2003 samalla pellolla j\xc3\xa4rjestettiin mittava harjoitus, jossa demonstoroitiin onnettomuuteen joutuneen lentokoneen tulipaloa. Harjoitukseen osallistui kymmeni\xc3\xa4 vapaaehtoisty\xc3\xb6ntekij\xc3\xb6it\xc3\xa4 sek\xc3\xa4 runsaasti pelastushenkil\xc3\xb6kuntaa ja -kalustoa. Talvisodan aikana Pakkalankulmaa pommitettiin ajoittain ankarasti, mutta henkil\xc3\xb6vahingoilta v\xc3\xa4ltyttiin.\n_START_SECTION_\nKauppatoiminta\n_START_PARAGRAPH_\nTiett\xc3\xa4v\xc3\xa4sti Pakkalankulman ainoa kauppa ennen markettien tuloa oli Evald Parkkisen vuonna 1935 perustama kauppa Pakkalantien alkup\xc3\xa4\xc3\xa4ss\xc3\xa4. Parkkinen lopetti kaupan 1939. Alueen laajentumisen alettua 1990-luvun alussa Kaartotien varteen perustettiin Partolan Kukkatalo. Saksalainen halpakauppaketju Lidl aloitti kauppatoiminnan samalla kadulla 2000-luvulla. Pakkalankulman asukkaat ovat j\xc3\xa4rjest\xc3\xa4neet satunnaisesti myyj\xc3\xa4isi\xc3\xa4._NEWLINE_Pakkalantien varrella toimi ennen sota-aikaa ainoa alueen teollisuusrakennus, paperipussitehdas.\n_START_SECTION_\nKoulut ja p\xc3\xa4iv\xc3\xa4koti\n_START_PARAGRAPH_\nPakkalankulman lapset k\xc3\xa4yv\xc3\xa4t ala-asteen p\xc3\xa4\xc3\xa4s\xc3\xa4\xc3\xa4nt\xc3\xb6isesti Nuolialan koulussa. Raja leikkaa asuntoalueen kahtia niin, ett\xc3\xa4 muutamat taloudet kuuluvat Toivion koulupiirin vaikutusalueeseen. Pakkalankulmalla on oma p\xc3\xa4iv\xc3\xa4koti, 1998 perustettu Pakkalanlyhty.\n_START_SECTION_\nUrheilukent\xc3\xa4t ja leikkipuistot\n_START_PARAGRAPH_\nTalvisin j\xc3\xa4\xc3\xa4dytett\xc3\xa4v\xc3\xa4 Mustim\xc3\xa4en pienpallokentt\xc3\xa4 on Pakkalankulman ainoa urheilupaikka. Kes\xc3\xa4isin alueella voi pelata jalkapalloa. Pakkalankulmalla on kaksi leikkipuistoa, molemmat 1991 valmistuneen Mustim\xc3\xa4en alueella.\n_START_SECTION_\nVuoden 1991 laajennus\n_START_PARAGRAPH_\nPirkkalan kasvun alettua 90-luvun alkupuolella my\xc3\xb6s Pakkalankulmalla aloitettiin mittavat asuinalueen rakennusty\xc3\xb6t. Ennest\xc3\xa4\xc3\xa4n alueella sijainneiden omakotitalojen lis\xc3\xa4ksi Nuolialantien varteen valmistui kolme kerrostaloa. Pakkalantien varteen rakennettiin useita rivi- ja paritaloja.  Laajentuminen ei j\xc3\xa4\xc3\xa4nyt kuitenkaan t\xc3\xa4h\xc3\xa4n, sill\xc3\xa4 erityisesti Mustim\xc3\xa4en alueelle on noussut vuosittain taisesti uusia omakotitaloja. My\xc3\xb6s Partolan Kukkatalon viereen on suunniteltu mittavaa kerrostalojen rakennushanketta.\n_START_SECTION_\nTulevaisuus\n_START_PARAGRAPH_\nKev\xc3\xa4\xc3\xa4ll\xc3\xa4 2007 tehtiin luonnos Naistenmatkantien ja Kaartotien v\xc3\xa4liselle alueelle kaavoitettujen toimisto- ja liikerakennusten kaavan muuttamisesta asuinkerrostalualueeksi. Kaavaehdotus oli n\xc3\xa4ht\xc3\xa4vill\xc3\xa4 seuraavana kev\xc3\xa4\xc3\xa4n\xc3\xa4. Rakennusty\xc3\xb6t alueella aloitetaan aikaisintaan vuoden kuluttua.'